Սրանից հետո տեղի ունեցավ հերթական փոփոխությունը: «Բաց երկնքի» քաղաքականության ընդունումից հետո մեծածավալ փոփոխությունների ենթարկվեց «Ավիացիայի մասին» օրենքը, որի նոր դրույթները ուժ ստացան օգոստոսի 1-ին: Փոփոխվեցին նաեւ գործող կարգերը: Կանոնավոր թռիչքների համար, 2015-ի սեպտեմբերի 25-ին ուժի մեջ մտած եւ այժմ գործող կարգի համաձայն, որն ընդունվել է կառավարության կողմից, կանոնավոր օդային փոխադրումների հավաստագիր տալիս է ԷՆ-ն: Հայտատուն դիմում է այս մարմնին, որը հայտը հանձնում է վերոնշյալ խորհրդին՝ քննարկելու համար, խորհուրդը տալիս է խորհրդակցական բնույթի եզրակացություն, ինչի հիման վրա էլ ԷՆ-ն, ավելի կոնկրետ՝ նախարարը հրաման է արձակում տվյալ ընկերությանը հավաստագիր տալու եւ ներկայացված ուղղություններով ավիափոխադրող նշանակելու մասին: Նոր կարգով հանվել է 100.000 եվրոյի երաշխիքի պայմանը, սակայն գործադիրը փոխարենը ներառել է ֆինանսական մի շարք հիմնավորումներ, որը պարտավոր է ներկայացնել հայտատուն: